Document ID: 32001R1447

A Tanács 1447/2001/EK rendelete
(2001. június 28.)
a strukturális alapokra vonatkozó általános rendelkezések megállapításáról szóló 1260/1999/EK rendelet módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 161. cikkére, valamint a 299. cikkének (2) bekezdésére,
tekintettel a Bizottság javaslatára [1],
tekintettel az Európai Parlament hozzájárulására [2],
tekintettel a Gazdasági és Szociális Bizottság véleményére [3],
tekintettel a Régiók Bizottságának véleményére,
mivel:
(1) Az 1260/1999/EK rendelet [4] 29. cikke (3) bekezdésének a) pontja előírja, hogy az alapokból történő hozzájárulás az összes támogatható költség legfeljebb 85 %-áig csak a Kohéziós Alap hatókörébe tartozó tagállam legkülső régióinak ítélhető oda, valamint azon külső görög szigeteknek, amelyek távoli elhelyezkedésük miatt hátrányos helyzetben vannak.
(2) A Szerződés 299. cikkének (2) bekezdése szerint minden legkülső régiót egyforma hátrányok sújtanak, különösen a távoli elhelyezkedés és a szigetjelleg, amelyek súlyosan akadályozhatják a fejlődésüket.
(3) Az 1260/1999/EK rendelet 29. cikke (3) bekezdésének a) pontját ennek megfelelően módosítani kell, hogy az alapokból történő hozzájárulás mértéke az összes támogatható költség legfeljebb 85 %-a legyen minden legkülső régió esetében - függetlenül attól, hogy a régió a Kohéziós Alap hatókörébe tartozó tagállamhoz tartozik-e vagy sem -, ha ez nem jár jelentős nettó bevételt eredményező infrastrukturális beruházásokkal vagy cégekbe történő beruházásokkal.
(4) Az 1260/1999/EK rendelet 29. cikke (4) bekezdésének b) pontja úgy rendelkezik, hogy cégekbe történő beruházás esetén az alapokból történő hozzájárulás nem haladhatja meg az összes támogatható költség 35 %-át az 1. célkitűzés hatókörébe tartozó régiókban.
(5) A 2000. január 1-jétől 2006. december 31-ig tartó időszakban minden legkülső régióra kiterjed a strukturális alapok 1. célkitűzése, a strukturális alapok 1. célkitűzésének hatókörébe tartozó régiók listájának a 2000-től 2006-ig tartó időszakra vonatkozó összeállításáról szóló, 1999. július 1-jei 1999/502/EK bizottsági határozatnak megfelelően.
(6) A legkülső régiókban lévő kis- és középvállalkozásokba történő beruházások esetén - tekintettel az e vállalkozások által tapasztalt nehézségekre - szükségesnek tűnhet a strukturális alapok által nyújtott támogatás legmagasabb arányának növelése, hogy jelentősen hozzájáruljanak e régiók fejlődéséhez.
(7) Az 1260/1999/EK rendelet 29. cikke (4) bekezdésének b) pontját ennek megfelelően módosítani kell, hogy a legkülső régiókban lévő kis- és középvállalkozásokba történő beruházások esetén az alapok támogatásának a mértéke elérhesse az összes támogatható költség 50 %-át.
(8) Az 1260/1999/EK rendelet 14. cikkének megfelelően minden terv, közösségi támogatási keretterv, operatív program és egységes programozási dokumentum hétéves időtartamra terjed ki, és a programozási időszak 2000. január 1-jén kezdődik. A kohézió érdekében és az azonos programon belüli kedvezményezettek közötti hátrányos megkülönböztetés elkerülése céljából az e rendeletben előírt eltéréseket kivételesen az egész programozási időszakra alkalmazni kell.
(9) Az egyes mezőgazdasági termékek vonatkozásában a kisebb égei-tengeri szigetek javára hozott egyedi intézkedések bevezetéséről szóló, 1993. július 19-i 2019/93/EGK tanácsi rendelet [5] 13. cikke strukturális eltéréseket ír elő e szigetek javára. Ezt a cikket hatályon kívül helyezte az Európai Mezőgazdasági Orientációs és Garanciaalapból (EMOGA) nyújtandó vidékfejlesztési támogatásról, valamint egyes rendeletek módosításáról, illetve hatályon kívül helyezéséről szóló, 1999. május 17-i 1257/1999/EK tanácsi rendelet [6]. A kisebb égei-tengeri szigetek kivételes helyzete és földrajzi adottságai akadályozzák vidéki térségeik felzárkózását és fejlődését, amit ellensúlyozhat a strukturális alapok hozzájárulásának növelése,
ELFOGADTA EZT A RENDELETET:
1. cikk
Az 1260/1999/EK rendelet a következőképpen módosul:
1. A 29. cikk (3) bekezdésének a) pontja a következőképpen módosul:
"a) az összes támogatható költség maximum 75 %-a, és, főszabály szerint, a támogatható közkiadások legalább 50 %-a az 1. célkitűzés hatókörébe tartozó régiókban végrehajtott intézkedések esetében. Amennyiben a régiók a Kohéziós Alap hatókörébe tartozó tagállamban találhatók, a közösségi hozzájárulás - kivételes és kellőképpen indokolt esetben - az összes támogatható költség legfeljebb 80 %-ára nőhet, illetve az összes támogatható költség legfeljebb 85 %-ára nőhet a külső görög szigetek esetében, amelyek távoli elhelyezkedésük miatt hátrányos helyzetben vannak. Valamennyi legkülső régió esetében a közösségi hozzájárulás, kivételes és kellőképpen indokolt esetben, az összes támogatható költség legfeljebb 85 %-ára nőhet;"
2. A 29. cikk (4) bekezdése b) pontjának második albekezdése a következő ponttal egészül ki:
"ii. az összes támogatható költség 50 %-a a legkülső régiókban, és - kivételesen - a kisebb égei-tengeri szigeteken, az 1257/1999/EK rendeletnek megfelelően, kis- és középvállalkozásokba történő beruházások esetén;"
A ii. és a iii. pont iii. pontra, illetve iv. pontra változik.
2. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ezt a rendeletet 2000. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Luxembourgban, 2001. június 28-án.

Labels: 18
15
19
5